Súradnice: 49°24′15″S 18°37′29″V﻿ / ﻿49,4043°S 18,6248°V﻿ / 49.4043; 18.6248

  

**Mestské múzeum Karola Točíka v Turzovke** je venované Karolovi Točíkovi, ktorý bol nielen turzovským farárom a dekanom, ale aj regionálnym historikom. V Turzovke pôsobil v rokoch 1917 – 1959.

Budova múzea na pešej zóne v Turzovke

Vznik
-----

Iniciátormi a podporovateľmi myšlienky mestského múzea boli občianske združenia *Spolok priateľov Turzovky* a *Terra Kisucensis*. Postupne sa podnikli kroky, aby sa zriadenie mestského múzea uskutočnilo v roku 2014, pri *V. svetovom dni Turzovčanov a ich potomkov*. Tento termín sa nepodarilo dodržať najmä pre absenciu vhodných priestorov. Počas procesu vzniku múzea boli miestni občania a obyvatelia blízkeho okolia vyzývaní k darovaniu predmetov kultúrnej a historickej hodnoty, ktoré by tvorili budúci zbierkový fond múzea. Spoločné úsilie mesta a občianskych združení sa podarilo zavŕšiť v rokoch 2015 – 2016. V roku 2015 bolo mestským zastupiteľstvom zriadené mestské múzeum a schválený jeho štatút s účinnosťou od 1. októbra 2015. Fungovanie múzea začalo od 1. mája 2016. Múzeum je pomenované po bývalom turzovskom farárovi a dekanovi Karolovi Točíkovi (\* 1890, Ústie nad Oravou – † 1960, Žilina), ktorý sa počas svojho života veľmi intenzívne zaoberal dejinami Turzovky a horných Kysúc, napísal niekoľko historických prác, ktoré boli pripravené do tlače, ale z dôvodu zmeny politických pomerov v roku 1948 sa ich už vydať nepodarilo.

Otvorenie múzea
---------------

Slávnostné otvorenie múzea, prvej inštitúcie tohto typu v Turzovke, bolo 12. augusta 2016. Výstavný debut pod názvom *Dedičstvo otcov* prilákal množstvo návštevníkov. Prvá expozícia bola zložená z výberu exponátov, ktoré múzeu darovali miestne inštitúcie ale aj občania Turzovky a blízkych obcí. K príležitosti otvorenia múzea vydala Slovenská pošta príležitostnú poštovú pečiatku (číslo emisie PPP 41/16) s názvom: *Otvorenie a prvá výstava múzea „Dedičstvo otcov"*. Výnimočným exponátom múzea je originál zvona, ktorý nechal pre najstarší drevený kostol (dnes už zaniknutý) v Turzovke uliať práve jej zakladateľ Juraj Turzo v roku 1614. Zvon je najstarším a zároveň najcennejším exponátom a jeho štylizovaná podoba sa objavila aj v logu múzea.

### Prvá výstava Dedičstvo otcov

Prvá výstava nebola svojim zameraním monotematická, prierezovo prezentovala rôzne predmety súvisiace s dejinami bývalej veľkej Turzovky (do roku 1954 boli jej súčasťou aj ďalšie, dnes už samostatné obce: Dlhá nad Kysucou, Korňa a Klokočov). Začiatku expozície dominovali obrazy a podobizne zakladateľa Turzovky Juraja Turzu, faksimile zakladacieho privilégia Turzovky z roku 1602, ukážky starých tlačí, obecných písomností a trojrozmerné predmety každodennej potreby miestneho obyvateľstva. Okrem novovekých predmetov boli vystavené tiež archeologické nálezy z oblasti Turzovky.

Referencie
----------

1. ↑  UJHÁZI, František. Najcennejší exponát múzea v Turzovke. *sme.sk* (Bratislava: Petit Press), 2017-08-16. Dostupné online [cit. 2018-01-11]. ISSN 1335-4418.
2. ↑   Mestské múzeum venujú Turzovčania Karolovi Točíkovi. *sme.sk* (Bratislava: Petit Press), 2015-11-21. Dostupné online [cit. 2018-01-11]. ISSN 1335-4418.
3. 1 2 3 4 5   O múzeu. *Kultúrne a spoločenské stredisko Turzovka*. Dostupné online [cit. 2017-12-26]. Archivované 2021-02-26 z originálu.
4. ↑   *Mestské múzeum približuje dedičstvo otcov* [online]. turzovka.sk, [cit. 2017-12-26]. Dostupné online.
5. ↑   *Otvorenie a prvá výstava múzea "Dedičstvo otcov"* [online]. www.pofis.sk, [cit. 2017-12-26]. Dostupné online.
6. ↑   *Otvorenie múzea KAROLA TOČÍKA a prvá výstava DEDIČSTVO OTCOV* [online]. postoveznamky.sk, [cit. 2017-12-26]. Dostupné online.

Externé odkazy
--------------

* Virtuálna prehliadka múzea z roku 2016
* Kultúrne a spoločenské stredisko Turzovka, oficiálna webová stránka Archivované 2017-12-26 na Wayback Machine